钦定古今图书集成/明伦汇编/氏族典/第268卷 > 王罕
## 钦定古今图书集成/明伦汇编/氏族典/第268卷 > 王罕

按《宋史王珪传》：“珪季父罕，字师言，以荫知宜兴县，累
迁户部判官，出为广东转运使。侬智高入寇，罕行部
在潮，广州守仲简自围中遣书邀罕，罕报曰：‘吾家亦
受困，非不欲归，顾独归无益。求所以相济者’。遂还惠
州。州之恶少年正相率为盗，里落惊扰，罕乃呼耆长，
发里民补壮丁，得六百人。于是染库帛为旗，割牛革”
为盾，断苦竹数千，铦其末，使操为兵。悉出公私戎器，
檄告属城，仿而行之，数日，众大振。向之恶少年皆隶
行伍，无敢动。乃简卒三千，方舟建旗伐鼓作乐，顺流
而下。将至广，悉众登岸，斩木为鹿角，积高数仞，营于
南门。智高临观不敢犯，罕徐开门而入，智高遂解去。
徙知潭州，为政务适人情，不加威罚。监司上治状，敕
书褒谕，徙知明州，以光禄卿卒。